**Дарсил тема: А.Гайдар «Нич»**

**Дарсил мурад :**

 **1**.цIалдохъабазе хабаралъул хIакъалъулъ баян кьей;

 **2**.цIалдохъабазул цIалул бажари борхизаби;пасихIго, чвахун цIализе ругьун гьари;

 **3**. цIалдохъаби нич, намус бугеллъун куцай:

**Дарсил алатал:**

 А.П. Гайдарил портрет, гьесул тIахьазул выставка, компьютер, проектор, интерактивная доска.

**Дарсил тайпа:**

ЦIияб дарс лъазаби.

 **Дарсил ин.**

 ***I. ГIуцIиялъул бутIа.***

Учитель: -РорчIами, лъимал!

Лъимал:-ЙорчIами!

У: ГIодор чIа, жакъа нилъер буго авар каламалъул дарс. Дарсиде хIадурлъи гьабе.

Дарс байбихьила цIалдохъабаз МухIамад ГIумаровасул «Малъе, эбел, рахьдал мацI» кечI рикIкIиналдасан

Дир умумуз бицараб,

Улбуцаги бицунеб,

Урхъула духъ, авар мацI,

Малъе, эбел, рахьдал мацI.

ГъазимухIамад, ХIамзат,

 ХIикматав имам Шамил

Аваралъ кIалъалаан,-

Малъе, эбел, рахьдал мацI.

МахIмуд, ЦIадаса ХIамзат-

ЦIар арал назмучагIи,

Нилъер мацIалъ цIализе,-

Малъе, эбел, рахьдал мацI.

Дида тарихги лъазе,

Дагъистанги бокьизе,

Кьолбол васлъун вукIине,-

Малъе, эбел, рахьдал мацI.

 ***II. ЦIияб темаялде лъимал рачин***. 1.Выставкаялъул хал гьабила. (слайд 1)

-Гьал тIахьал нилъее лъица хъван ругел?

2.Гайдарил хIакъалъулъ гьитIинабго баян кьела. (слайд 2)

3. ЦеберагIи гьабила.

ГIенекке, лъимал, дица нужее цо гьитIинабго гIакълу- лъай жинда гъорлъ бугеб хабар (притча) бицина.

 Нич, яхI-намус гьечIев цо чи вукIун вуго. Цо нухалъ абун буго , кIиго нухалъ абун буго ничалъ гьесде мун нич тун хьвадулев вугин. Гьев гIенеккун гьечо. Ункъабилеб нухалъ абидал гьесда чIалгIун буго ничалъухъ гIенеккун. Гьеб тIагIинабизе ургъун вуго чи.

- РачIа рахчирукъ хIазеян абун буго гьес ничалда.

- БачIинаро, дуца дун гуккула- ян жаваб кьун буго гьелъ.

Жив унтун вугин вегун чIун вуго гьев чи. Ничалде гьарула гьес жиндие нахъа рокъоса рахь босун бачIа-ян.

Гьесие инкар гьабизе кIвечIеб нич, нахъа рокъобе рахь босизе уна. КIанцун тIадеги вахъун гьев чияс гьелде тIаде нуцIа рахала.Нич тIагIарав гьев гьереси бицине, гьалмагъзаби хIакъир гьаризе лъугьуна. Гьедин заман уна. Гьев чиясда бичIчIуна жиндие цо жо гIоларого букIин. Гьебги букIуна гьесулъа нич билун букIин. ЯхI гьабизе кIвечIев гьев нахъа рокъоса нич ахIизе лъугьанила.

-ТIокIаб дие гIакълаби кьезе лъугьунге-ян лъазабунила гьелда.

Ничалъ гьесие жаваб гьабичIила.ХIинкъарав гьев ничалда хадув нахъа рокъове анила. Гьесда гьениб нич батичIила. --- -Дун кин ничги гьечIогун вукIинев - абун гIоданила гьев.

-Дун гьаниб буго-ян эркенаб гьаракьалъ кIалъанила нич нахъа рокъосан гуреб гьесул рекIелъан.

Щивасул рекIелъ букIине ккола нич, яхI, намус.

У: Лъимал, сундул хIакъалъулъ гьитIинаб хабар дица бицараб?

Лъ:Ничалъул хIакъалъулъ.

У: Лъимал, сундул хIакъалъулъдай нилъеца жакъа дарсида цIализе бугеб? (слайд 3)

 ***III. ЦIияб темаялда тIад хIалтIи .***

1. Учителас хабар абзац ккун цIалила.

 **1-2 абзац цIали.**

- Нинаца щай школалде инчIого йикIине къасд гьабураб?

- Щай гьелъ хIукму гьабураб рохьое ине?

 **3-4 абзац цIали.**

- Рохьоб щиб гьабизе гьей лъугьарай?

- Щив гьелда данде чIварав?

- Кин гьев Нинахъ валагьарав?

- Нинаца щиб гьабураб гьесухъ Букварь бихьарабго?

 **5-6 абзац цIали.**

- Нинаца васасда щибин абураб?

- Васас гьелъие щиб бицараб?

- Гьеб хабаралдаса хадуб Нинал кинаб хIал букIараб?

 **7-8 абзац цIали.**

- Нинаца васасда щиб гьабураб?

- ТIахьалги къадеквенги Нинаца щай хъархъалъго тараб?

 **9-10 абзац цIали.**

- Нинал къадекванил щиб ккараб?

- ТIад юссун гьей кие арай?

- Нина щай гIодарай? Кванда ракI бухIунищ ?

2. РагIабазда тIад хIалтIи. (слайд 4).

 3.ЦIалдохъабаз рахас гьабун цIали.

 ***IV. ХIухь бахъиялъул лахIзат.***

*Цо абидал эхеде*

*Рорхе кверал киназго!*

*Ай лазат!*

*Вай лазат!*

*Гьай лазат!*

*Свак чучизе, черх битIизе,*

*Чундул гIадин, сах рукIине!*

*Ай лазат!*

*Вай лазат!*

*Гьай лазат!*

*Свак чучана, черх битIана,*

*Чундул гIадин, сах рукIина!*

*Ай лазат!*

*Вай лазат!*

*Гьай лазат!*

 ***V. ЦIияб тема щула гьаби.***

1. Хабаралъул анализ гьаби.

У: Лъимал*,* инадай Нина тIокIай рохьое?

Лъ: жавабал

У: Щай?

Лъ: жавабал

У: Нинада бичIчIарабищ жиндирго гъалатI?

Лъ: БичIчIана. Гьелъул ракI ничалъ кIвекIулеб букIана.

 2. Тестал.

 -Щай Нина школалде инчIей?

1.бокьичIогун

2.дарсал гьаричIогун

3. унтун йикIун

 -Нина кие арай?

1. рохьое

2. паркалде

3. хурие

 - Щив Нинада гьенив дандчIварав?

1. гьой

2.жиндирго гьалмагъ

3. тIоцебесеб классалъул цIалдохъан

 -Щай Нинаца гьев гьениса нахъе вачарав?

1.ракI лъикIав вукIун

2.жийго бахIарчияй йикIун

3.гьелъул хIалтIи тIагIун

 - Щиб жанралъул гьеб асар?

1. маргьо

2.кечI

3. хабар

 ***VI. Рефлексия.***

У: РачIа нилъеца рагIабаздалъун Нинае къимат кьезин.

Хабаралъул авалалда, бакьулъ ва ахиралда гьей кинай йикIарай?(слайд.5)

 ***VII.Дарсил хIасил.***

У: Кицаби цIалила.(слайд 6)

 Кинаб кици нилъеца цIалараб хабаралде данде кколеб?

У: Хал гьабе сураталъул.(слайд 7)

ЦIалараб хабаралъул хIасил.

 ***VIII. Рокъобе халIти.***

Хабар пасихIго цIализе ва суалазе жавабал кьезе.